Evropska unija saopštila izbori u Zimbabveu beznačajna prevara
Kondoliza Rajs, kazala je na samitu šefova diplomatija osam najbogatijih država svijeta da će Savjet bezbjednosti UN razmotriti situaci
EU je unaprijed odbacila rezultate drugog kruga predsjedničkih izbora u Zimbabveu koji se održavaju bez predstavnika opozicije. Glasanje se, u saopštenju Brisela, naziva prevarom koja nema legitimitet. Portparol Unije je izbore još nazvao "šupljim i jednako beznačajnim". EUje zatražila da međunarodna zajednica preduzme akciju protiv predsjednika Roberta Mugabea koji, kako se navodi, pokušava da nasiljem i maltretiranjem ostane na vlasti. Italija traži da EU razmotri povlačenje svojih ambasadora iz Hararea, Njemačka je od kompanije u Minhenu tražila da obustavi prodaju papira za štampanje zimbabveanskih novčanica. Američki državni sekretar Kondoliza Rajs, kazala je u Japanu, na samitu šefova diplomatija osam najbogatijih država svijeta da će Savjet bezbjednosti UN razmotriti situaciju i naredne korake po završetku izbora. Grupa G8 je u saopštenju navela da neće prihvatiti administraciju Zimbabvea koja ne održava volju naroda. Predsjedavajući Komisije Afričke Unije, Žan Ping, nije želio da govori o izborima u Zimbaveu, rekavši da će se naredne sedmice na samitu u Egiptu Afrička unija podrobno baviti krizom u Zimbabveu. Nekoliko afričkih država izrazilo je zabrinutost zbog nasilja u Zimbabveu i tražilo odlaganje glasanja, ali se većina uzdržala od kritike Roberta Mugabea. On je, međutim, danas u Harareu odbacio kritike rekavši da su "neke afričke države napravile i gore stvari" i da će im to direktno saopštiti na samitu Afričke unije.